Reykjavík 19.janúar 2023.

**Umsögn um tillögu til þingsályktunar um aðgerðaráætlun í geðheilbrigðismálum 2023-2027**

Framtíðarsýnin sem núverandi tillaga um aðgerðaráætlun geðheilbrigðismálum á Íslandi til 2023-2027 byggir á þeirri sýn að veita heildræna geðheilbrigðisþjónustu sem er samþætt og byggð á bestu mögulegu gagnreyndu meðferð og sem er veitt af hæfu starfsfólki á viðeigandi þjónustustigum. Einnig kemur fram að öll heilbrigðisþjónusta skuli vera örugg, árangursrík og aðgengileg.

Helmingur allra geðraskana byrjar fyrir fjórtán ára aldur og 75% hefur þróast fyrir átján ára aldur. Ef ekki er tekið á markvissan á geðheilsuvanda barna og unglinga um leið og hann birtist aukast til muna líkur á frekari vanda, jafnvel með langvarandi afleiðingum.

Sálfræðingar barna á heilsugæslustöðvum sinna mati og meðferð við vægum til miðlungs vanda hjá börnum að 18 ára aldri, með áherslu á kvíðaraskanir, þunglyndi og áfallastreitu. Einnig veita þeir ráðgjöf til foreldra og eru í nánu samstarfi við skóla- og félagsþjónustu og sitja í þverfaglegu teymi þvert á þjónustukerfi. Sálfræðiþjónusta á heilsugæslustöðvum er skilgreind sem grunnþjónusta með það að markmiði að veita aðgengilega og afmarkaða þjónustu (1. stig). Ítarþjónustu (2. stig) innan heilsugæslunnar hefur verið sinn á á Þroska- og hegðunarstöð, núverandi Geðheilsumiðstöð, en þar veitir þverfaglegur starfshópur börnum í grunn- og framhaldsskólum að 18 ára aldri þjónustu. Sinnt er greiningu, fræðslu og ráðgjöf, hóp- og lyfjameðferð vegna taugaþroskaraskana og annarra erfiðleika í hegðun eða líðan. Einnig fer þar fram reglulegt samstarf við aðra mennta,- félags- og heilbrigðisþjónustu víðvegar um landið.

Allt frá árinu 2000 hefur umræða á þörfinni til að efla geðheilbrigðisþjónustu við börn og ungmenni farið fram. Þörfinni hefur ítrekað verið gerð skil í úttektum og skýrslum: Sjá m.a. [skýrslu starfshóps landlæknis: Börn og ungmenni með geðræn vandamál – þjónusta utan sjúkrastofnana, 2000](https://www.landlaeknir.is/servlet/file/store93/item10686/Born_og_ungmenni_med_gedran_vandamal-tjonusta_utan_sjukrastofnana.pdf); [þingsályktun 34/126 um heilbrigðisstefnu til ársins 2010](https://www.althingi.is/altext/126/s/1469.html), 2000-2001; [Skýrslu heilbrigðis-og tryggingamálaráðuneytis um samhæfingu í málefnum barna og unglinga með geðraskanir](https://www.stjornarradid.is/media/velferdarraduneyti-media/media/Skyrslur/Lokaskyrsla_KMM_Samhafing_tjonustu.pdf), 2004; sjá [stefnu og aðgerðaráætlun í geðheilbrigðismálum 2016-2019](https://www.althingi.is/altext/145/s/0405.html).

Í skýrslu ríkisendurskoðunar frá 2016 ( [Geðheilbrigðisþjónustu við börn og unglinga - Annað og þriðja þjónustustig, 2016](https://www.greining.is/static/files/frettir/su-gedheil-born-unglinga.pdf) ) er fjallað um mörg viðvarandi vandamál sem komið hafa í veg fyrir að tiltekin börn og unglingar fái geðheilbrigðisþjónustu sem þeir eiga rétt á og þarfnast. Í þessu samhengi er talað um að skýra þurfi verk- og ábyrgðarskiptingu þjónustuaðila, auka samvinnu og samfellu milli þjónustukerfa, auka nýliðun fagstétta og fjölga meðferðarúrræðum. Einnig er fjallað um þann langa biðtíma sem einkennt hefur geðheilbrigðisþjónustu við börn og unglinga og hann sé með öllu óviðunandi.

Sumarið 2021 ákvað Heilbrigðisráðuneytið að veita Heilsugæslu höfuðborgarsvæðisins fjárframlag í tólf mánuði til að stofna þverfaglegt geðheilsuteymi barna þar sem þörfin væri áberandi og búið væri að kalla eftir slíkri nýsköpun lengi. Í undirbúningi á starfsemi teymisins var ákveðið að fara í endurskipulagningu, og sameina 2. stigs geðheilbrigðisþjónustu við börn á einn stað með Geðheilsumiðstöð.

Síðan 2016 hefur biðtíminn ekki styst, nema síður sé. Mikilvægt er að uppbygging haldi áfram í geðheilbrigðismálum barna innan heilsugæslunnar og gert sé ráð fyrir því í aðgerðaráætlun 2023-2027.

Guðríður Haraldsdóttir

Verkefnastjóri Sálfræðiþjónustu barna

Heilsugæsla Höfuðborgarsvæðisins